Diari Oficial de la Generalitat Valenciana


Sumari del DOGV 8520, del 02-04-2019 (2019/3205)

DECRET 47/2019, de 29 de març, del Consell, de convocatòria d'eleccions a entitats locals menors de la Comunitat Valenciana.
----------------------------------------------------------------------------------------------------------------------------

### Dades del document

Número de DOGV
:   8520

Data del DOGV
:   02-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/3205


Data del document
:   29-03-2019

Organisme emissor
:   Presidència de la Generalitat

Tipus de document
:   Decret

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * eleccions locals
    * campanya electoral
    * legislació

DECRET 47/2019, de 29 de març, del Consell, de convocatòria d'eleccions a entitats locals menors de la Comunitat Valenciana. [2019/3205]  
L'article 199.1 de la Llei orgànica 5/1985, de 19 de juny, del règim electoral general, determina que el règim electoral dels òrgans de les entitats locals d'àmbit territorial inferior al municipi serà el que establisquen les lleis de les comunitats autònomes.  
La Llei 8/2010, de 23 de juny, de la Generalitat, de règim local de la Comunitat Valenciana, regula en el seu títol IV, capítol III, l'organització, funcionament i elecció dels òrgans de govern de les entitats locals menors de la Comunitat Valenciana, i estableix en el seu article 66 que l'elecció dels vocals de la junta veïnal es farà de conformitat amb els resultats de les eleccions que, en paral·lel amb les realitzades per a l'ajuntament, se celebren en la secció o seccions constitutives de l'entitat local menor; i, en l'article 65.2, la fórmula de determinació del nombre de membres de la junta veïnal en funció de la seua població.  
  
De conformitat amb el que es disposa en els articles 42.3 i 199 de la LOREG i l'article 65 i següents de la Llei 8/2010, escau la convocatòria d'eleccions a les entitats locals menors de la Comunitat Valenciana que, amb tal caràcter, consten inscrites en el Registre d'entitats locals de la Comunitat Valenciana, per a la seua realització el dia 26 de maig de 2019.  
Per això, a proposta del president de la Generalitat, i de la consellera de Justícia, Administració Pública, Reformes Democràtiques i Llibertats Públiques, i prèvia deliberació del Consell, en la reunió de 29 de març de 2019,  
  
  
DECRETE  
  
Article 1. Convocatòria i data de celebració de les eleccions  
Es convoquen eleccions als òrgans de govern de les entitats locals menors de la Comunitat Valenciana indicades en l'article 2, que tindran lloc el dia 26 de maig de 2019.  
  
Article 2. Nombre de membres de la junta veïnal  
D'acord amb el que es disposa en l'article 65.2 de la Llei 8/2010, de 23 de juny, de la Generalitat, de règim local de la Comunitat Valenciana, el nombre de membres a elegir en cadascuna de les entitats locals menors que, amb tal caràcter, consten inscrites en el Registre d'entitats locals de la Comunitat Valenciana, serà el que es detalla a continuació:  
  
  
Província Municipi Entitat local menor Població Nombre membres junta veïnal  
Alacant Alcalalí La Llosa de Camacho 187 3  
Alacant Dénia La Xara 1.689 7  
Alacant Dénia Jesús Pobre 731 5  
Castelló La Pobla de Benifassà Ballestar 35 3  
València Alzira La Barraca d'Aigües Vives 842 5  
València Sueca El Perelló 1.801 7  
València Sueca Mareny de Barraquetes 761 5  
  
  
Article 3. Durada de la campanya electoral  
La campanya electoral tindrà una durada de 15 dies, començarà a les 00.00 hores del dia 10 de maig de 2019 i finalitzarà a les 24.00 hores del dia 24 de maig de 2019.  
  
Article 4. Règim jurídic  
Les eleccions convocades per aquest decret es regiran per la normativa de règim electoral general, d'acord amb les especialitats establides en la Llei 8/2010, de 23 de juny, de la Generalitat, de règim local de la Comunitat Valenciana.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor el dia de la publicació en el Diari Oficial de la Generalitat Valenciana.  
  
València, 29 de març de 2019  
  
El president de la Generalitat,  
XIMO PUIG I FERRER  
  
La consellera de Justícia, Administració Pública,   
Reformes Democràtiques i Llibertats Públiques,  
GABRIELA BRAVO SANESTANISLAO